Naser Khader (KF), 2011-05-26:
Lad mig starte med at sige, at jeg er meget enig med både udenrigsministeren og integrationsministeren i deres indlæg, og som udenrigsministeren var inde på, er vi i Det Konservative Folkeparti tilhængere af EU.
Vi er tilhængere af et forpligtende samarbejde, for Danmark er en del af det europæiske samfund, og fordi et tæt samarbejde i Europa, hvor målet er fred, frihed og økonomisk velstand for alle europæere, er til Danmarks fordel.
Som en del af dette samarbejde kan vi både påvirke samarbejdet, men også blive påvirket af samarbejdet.
Vi er meget uenige med Dansk Folkeparti i, at EU-samarbejdet og EU-Domstolen presser det danske demokrati og sætter Folketingets beslutningskompetence under pres – tværtimod, som begge ministre fremhævede.
For i henhold til Lissabontraktaten bliver de nationale parlamenter og dermed Folketinget styrket.
De nationale parlamenter kan i henhold til Lissabontraktaten give Kommissionen gule og orange kort, hvis de mener, at et EU-forslag strider mod nærhedsprincippet.
Lissabontraktaten sikrer endvidere, at de nationale parlamenter nu får bedre tid og lang tid til at overveje kommende lovgivning.
I den sammenhæng er det også vigtigt at fremhæve den aftale, som regeringen indgik med Folketinget i 2009, som medfører, at regeringen i dag løbende informerer om alle sager vedrørende EU-Domstolen, hvor Danmark deltager.
Der er derfor mange muligheder for at debattere og påvirke EU-samarbejdet med vores danske synspunkter.
Til det forpligtende samarbejde hører naturligvis en domstol, og EU-landene har overladt beføjelser til EU-Domstolen med henblik på at foretage den endelige fortolkning af vedtagne EU-retsakter, herunder asyl- og indvandringsreglerne og reglerne om fri bevægelighed.
I den sammenhæng er det vigtigt at understrege, at retsforbeholdet begrænser Danmarks indflydelse på samarbejdet, og vi ønsker at ændre forbeholdet til en tilvalgsmodel.
Tilvalgsmodellen betyder grundlæggende, at det vil stå os frit for at vælge de sager, som vi vil være med i, og de sager, som vi vælger fra.
Europaudvalget og Integrationsudvalget er løbende blevet orienteret om programmet, og vi i Det Konservative Folkeparti støtter programmet, da vi mener, det er fornuftigt, at Rådet giver retningslinjer til Kommissionen om, hvor man politisk set ønsker at bevæge sig hen.
Det gælder alle emner på flygtninge- og indvandringspolitikken til integration eller udsendelse.
Mange af de samarbejdsområder, der i dag er kommet fokus på som følge af ulovlig indvandring på grund af det, der sker i Nordafrika og Mellemøsten, var således allerede i en eller anden form en del af de ideer, der lå i Stockholmprogrammet.
I forhold til terrorbekæmpelse understreger programmet vigtigheden af at bekæmpe radikalisering, og i den sammenhæng fremhæves også sammenhængen med integrationsindsatsen.
Og igen: Såfremt der i forbindelse med udmøntningen af Stockholmprogrammet fremsættes forslag til retsakter på asyl- og migrationsområdet, vil de stort set alle være omfattet af de danske forbehold for retlige og indre anliggender.
Det betyder, at Danmark ikke vil kunne deltage i vedtagelsen af forslagene, og at de retsakter, der bliver vedtaget, ikke er bindende for Danmark.
Er der tale om Schengenretsakter, har Danmark mulighed for efterfølgende at tilslutte sig retsakten på mellemstatsligt grundlag.
Med andre ord: Når Kommissionen fremsætter et konkret initiativ indeholdt i Stockholmprogrammet, vil der på helt sædvanlig vis ske en behandling af forslaget både i EU og i de nationale parlamenter.
Så alt i alt er vi ikke enige med Dansk Folkeparti i, at EU-samarbejdet presser det danske demokrati, og derfor støtter vi den vedtagelse, der bliver bakket op af alle EU-venlige partier.